b'\n_START_ARTICLE_\nPagoda \xc5\xa0vedagon\n_START_SECTION_\nZgodovina\n_START_PARAGRAPH_\nZgodovinarji in arheologi trdijo, da je bila pagoda zgrajena med 6. in 10. stoletjem.  Po legendi naj bi bila zgrajena pred ve\xc4\x8d kot 2600 leti in naj bi bila najstarej\xc5\xa1a budisti\xc4\x8dna stupa na svetu.  V skladu s tradicijo sta Taphusa in Bhalika - dva trgovska brata iz mesta Balkh, danes v Afganistanu, sre\xc4\x8dala Gospoda Gautamo Budo, ko je \xc5\xa1e \xc5\xbeivel in prejela osem pramenov njegovih las. Brata sta pripotovala v Burmo in s pomo\xc4\x8djo lokalnega vladarja, kralja Okalapa, na\xc5\xa1la gri\xc4\x8d Singutara, kjer so \xc5\xbee bile prej\xc5\xa1nje relikvije Gautame Bude. Ko je kralj odprl zlato krsto, v kateri sta imela brata shranjene pramene las, so se zgodile neverjetne stvari._NEWLINE_Pri\xc5\xa1lo je do vika med mo\xc5\xa1kimi in duhovi ... \xc5\xbearki, ki so iz\xc5\xa1li iz pramenov las, so predrli do nebes in dol v pekel ... slepi so opazovali predmete ... gluhi so sli\xc5\xa1ali zvoke ... neumni so govorili razlo\xc4\x8dno ... zemlja se je tresla ... vetrovi so pihali  iz oceana ... Mount Meru  se je tresel ... strele so \xc5\xa1vigale... dragulji so de\xc5\xbeevali, dokler so segli do kolen ... vsa drevesa v Himalaji, \xc4\x8deprav ni bila sezona, so cvetela in rodila sadje. _NEWLINE_Stupa je bila v slabem stanju, ko jo je kralj Binja U (1323-1384)v 14. stoletju obnovil do vi\xc5\xa1ine 18 m. Stoletje pozneje jo je kraljica Binja Thau (1453-1472) dvignila do vi\xc5\xa1ine 40 m. Na terasastem hribu, na katerem stoji, je zgornjo teraso utrdila s tlakovci, dodelila zemljo in dedne su\xc5\xbenje za vzdr\xc5\xbeevanje. Prestol je pred odhodom v Dagon prenesla na svojega zeta Dhamazedija leta 1472. Ob njeni zadnji bolezni so njeno posteljo postavili tako, da je lahko videla pozla\xc4\x8deno kupolo stupe. Napisala je katalog popravil, ki so se za\xc4\x8dela leta 1436 in se kon\xc4\x8dala med Dhamazedijevim vladanjem. Do za\xc4\x8detka 16. stoletja je pagoda postala najbolj znano budisti\xc4\x8dno romarsko mesto v Burmi._NEWLINE_Vrsta potresov je v naslednjih stoletjih povzro\xc4\x8dila precej\xc5\xa1njo \xc5\xa1kodo. Najhuj\xc5\xa1o je povzro\xc4\x8dil potres leta 1768, ko se je zru\xc5\xa1il vrh stupe. Kralj Hsinbju\xc5\xa1in jo je postavil na sedanjo vi\xc5\xa1ino 99 metrov. Novo krono v obliki de\xc5\xbenika (hti (burmansko: \xe1\x80\x91\xe1\x80\xae\xe1\x80\xb8; MLCTS: hti\xc2\xa0:, IPA:  [t\xca\xb0\xc3\xad] je ime okrasa na vrhu skoraj vsake pagode v Mjanmarju)  je podaril kralj Mindon Min leta 1871 po britanski priklju\xc4\x8ditvi Spodnje Burme. Potres zmerne jakosti oktobra 1970 je palico de\xc5\xbenikaste krone vidno premaknil iz vertikale. Za popravilo so bila potrebna obse\xc5\xbena dela._NEWLINE_Od 22. februarja do 7. marca 2012 so praznovali letni festival pagode \xc5\xa0vedagon prvi\xc4\x8d po letu 1988, ko je bil prepovedan z dr\xc5\xbeavnim zakonom restavratorskega sveta. Praznovanje se je za\xc4\x8delo na vogalu Rahu, pagodini  plo\xc5\xa1\xc4\x8dadi jinbjin, osrednjih plo\xc5\xa1\xc4\x8dadah Maha Pahtan in Aung Mjaj, 22. februarja ob 9. uri. Festival se za\xc4\x8dne ob mlaju meseca tabaung po tradicionalnem burmanskem koledarju in se nadaljuje do polne lune._NEWLINE_Pagoda je na seznamu dedi\xc5\xa1\xc4\x8dine mesta Jangon.\n_START_SECTION_\nNa\xc4\x8drt\n_START_PARAGRAPH_\nOsnova stupe je izdelana iz opeke in oblo\xc5\xbeena z zlatimi plo\xc5\xa1\xc4\x8dami. Nad bazo so terase, po katerih lahko pridejo le menihi in drugi mo\xc5\xa1ki. Naslednji del stupe je v obliki zvona. Nad tem delom so turban, obrnjena posoda za milo\xc5\xa1\xc4\x8dino, sledijo obrnjeni in pokon\xc4\x8dni lotosovi cvetni listi, bananin brst in nato de\xc5\xbenikasta krona. Krona je posuta s 5448 diamanti in 2317 rubini. Tik pred diamantnim brstom je zastava v obliki lopatice. \xc4\x8cisto na vrhu je diamantni brst - 76-karatni (15 g) diamant._NEWLINE_Pozlata na stupi je narejena iz pristnih zlatih plo\xc5\xa1\xc4\x8d, ki pokrivajo strukturo opeke in so pritrjene s tradicionalnimi kovicami. Ljudje iz vse dr\xc5\xbeave in tudi vladarji so vedno darovali zlato za pagodo, ki ga je treba obnavljati. To se je za\xc4\x8delo v 15. stoletju s kraljico Binjo Thau, ki je prva darovala zlato, ki ga je sama tehtala, in se nadaljuje vse do danes._NEWLINE_Pagoda ima \xc5\xa1tiri vhode, vsak vodi po stopnicah na plo\xc5\xa1\xc4\x8dad na gri\xc4\x8d Singutara. Par velikanskih leogrifov \xc4\x8duva vsak vhod. Vzhodni in zahodni pristopi so za prodajalce knjig, talismanov za sre\xc4\x8do, podob Bude, sve\xc4\x8d, zlatih listi\xc4\x8dev, kadilnih palic, molitvenih zastavic, trakov, miniaturnih de\xc5\xbenikov in cvetja._NEWLINE_V navadi je, da se budisti\xc4\x8dna stupa obhodi v smeri urnega kazalca. V skladu s tem na\xc4\x8delom se lahko obhod za\xc4\x8dne na vzhodni strani sveti\xc5\xa1\xc4\x8da, v katerem so name\xc5\xa1\xc4\x8deni kip Kakusandha, prvega Bude sedanje kalpe. Na ju\xc5\xbeni strani sveti\xc5\xa1\xc4\x8da je kip drugega Bude, Ko\xe1\xb9\x87\xc4\x81gamana. Na zahodni strani sveti\xc5\xa1\xc4\x8da je tretji Buda, Kasapa. Na severni strani sveti\xc5\xa1\xc4\x8da je \xc4\x8detrti Buda, Gautama.\n_START_SECTION_\nObredi\n_START_PARAGRAPH_\nVe\xc4\x8dina Burmancev so pripadniki teravadskega budizma, mnogi pa so privr\xc5\xbeenci hindujske astrologije. Burmanska astrologija priznava sedem planetov, ki so: Sonce, Luna, Merkur, Venera, Mars, Jupiter, Saturn, poleg teh \xc5\xa1e dva druga planeta, Rahu in Ketu. Vsa burmanska imena planetov so izposojena iz hindujske astrologije, se pa burmanski Rahu in Ketu razlikujeta od hindujskega Rahuja in Ketuja. Burmanci menijo, da sta v za\xc4\x8daranem krogu razli\xc4\x8dna in lo\xc4\x8dena planeta, hindujska astrologija pa, da sta zmajeva glava in rep ali nara\xc5\xa1\xc4\x8dajo\xc4\x8de in padajo\xc4\x8de vozli\xc5\xa1\xc4\x8de. Za burmansko ljudstvo je Ketu kralj vseh planetov. Kot v mnogih drugih jezikih imajo Burmanci sedem dni v tednu po sedmih planetih, vendar burmanska astrologija priznava osem dni v tednu, saj je sreda razdeljena na dva dni; pred 16.00 je sreda, po 16.00 do polno\xc4\x8di je dan rahu._NEWLINE_Pri burmanskih budisti je zelo pomemben dan rojstva v tednu, kot to dolo\xc4\x8da njihov planetarni polo\xc5\xbeaj. Poznajo osem planetarnih polo\xc5\xbeajev, saj je sreda razdeljena na dva (dopoldne in popoldne). Ozna\xc4\x8deni so z \xc5\xbeivalmi, ki predstavljajo dan - garuda (polptica, pol\xc4\x8dlovek) za nedeljo, tiger za ponedeljek, lev za torek, slon z okli za sredo dopoldne, slon brez oklov za sredo popoldne, mi\xc5\xa1 za \xc4\x8detrtek, morski pra\xc5\xa1i\xc4\x8dek za petek in n\xc4\x81ga (ka\xc4\x8da) za soboto. Vsak planetaren polo\xc5\xbeaj ima Budove slike in \xc4\x8dastilci ponujajo cvetje in molitev z zastavami in polivanjem vode \xc4\x8dez sliko z molitvijo in \xc5\xbeeljo. Ob vzno\xc5\xbeju polo\xc5\xbeaja, v ozadju slike, je angel varuh in pod sliko je \xc5\xbeival, ki predstavlja posamezen dan. Osnova stupe je osmerokotnik in je tudi obdana z osmimi majhnimi sveti\xc5\xa1\xc4\x8di (ena za vsak planetaren polo\xc5\xbeaj)._NEWLINE_Romar na svoji poti po stopnicah pagode kupi cvetje, sve\xc4\x8de, barvne zastave in trakove. To vse da na stupo kot simbolno dejanje darovanja, ki je pomemben vidik budisti\xc4\x8dnega pou\xc4\x8devanja. Imajo darilne \xc5\xa1katle, ki so na razli\xc4\x8dnih krajih po vsej pagodi, kamor se oddajo prostovoljne daritve. Tujcem zara\xc4\x8dunajo 8 dolarjev (od leta 2014) za uporabo dvigal, ki popeljejo do glavne terase, in oskrbo z obutvijo.\n_START_SECTION_\nReplike\n_START_PARAGRAPH_\nPagoda Upatasanti v Nepjidoju, glavnem mestu Mjanmarja, je replika pagode \xc5\xa0vedagon. Kon\xc4\x8dana je bila leta 2009 in je v mnogih pogledih podobna pagodi \xc5\xa0vedagon, vendar je 30 cm ni\xc5\xbeja. _NEWLINE_\xc5\xa0e ena replika pagode \xc5\xa0vedagon je 46,8 m visoka pagoda, ki je bila zgrajena v naravnem parku Lumbini v Berastagi v severni Sumatri v Indoneziji. Kon\xc4\x8dana je bila leta 2010, gradbeni material je bil uvo\xc5\xbeen iz Mjanmarja._NEWLINE_Pagoda Global Vipasana je v Mumbaju v Indiji.'